KOMMISSIONENS FORORDNING (EF) Nr. 899/96 af 20. maj 1996 om fastlæggelse af de mængder, der tillægges importørerne af de kvantitative kontingenter, som er omfordelt ved forordning (EF) nr. 612/96

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 520/94 af 7. marts 1994 om fastlæggelse af en fællesskabsprocedure for forvaltning af kvantitative kontingenter (1) ændret ved forordning (EF) nr. 138/96 (2), særlig artikel 9 og 13,

under henvisning til Kommissionens forordning (EF) nr. 612/96 af 3. april 1996 om omfordeling af de ikke udnyttede mængder af de kvantitative kontingenter, der var gældende i 1995 for visse varer med oprindelse i Den Kinesiske Folkerepublik (3), særlig artikel 6, og

ud fra følgende betragtninger:

Forordning (EF) nr. 612/96 har fastlagt andelen af hver af de pågældende kvantitative kontingenter, der er forbeholdt de traditionelle importører og andre importører, samt betingelserne og de nærmere regler for deltagelse i tildelingen af de disponible mængder; importørerne har kunnet indsende en anmodning om importtilladelse til de kompetente nationale myndigheder mellem den 5. og den 26. april 1996, kl. 15.00, Bruxelles-tid, i overensstemmelse med artikel 3 i forordning (EF) nr. 612/96;

Kommissionen har fra medlemsstaterne i overensstemmelse med artikel 5 i forordning (EF) nr. 612/96 modtaget oplysningerne om antallet og den samlede mængde af ansøgninger om indførselstilladelser, der er modtaget, samt om mængden af de traditionelle importørers tidligere import i hvert af de anvendte referenceår (1992 og 1994);

Kommissionen er på grundlag af disse oplysninger i stand til at fastlægge ensartede kriterier, efter hvilke de kompetente nationale myndigheder kan imødekomme ansøgningerne om indførselstilladelser fra fællesskabsimportørerne vedrørende de kvantitative kontingenter, der er omfordelt ved forordning (EF) nr. 612/96;

Rådets forordning (EF) nr. 752/96 af 22. april 1996 om ændring af bilag II og III til forordning (EF) nr. 519/94 om den fælles ordning for indførsel fra visse tredjelande (4) har ophævet de kvantitative kontingenter, der gjaldt for handsker henhørende under HS/KN-kode 4203 29 91 og 4203 29 99 og for bilradioer henhørende under HS/KN-kode 8527 21 og 8527 29; der er derfor ikke længere grund til at foretage en fordeling for disse varer;

forordning (EF) nr. 752/96 sammenlagde ligeledes de tre kontingenter for legetøj henhørende under henholdsvis HS/KN-kode 9503 41, 9503 49 og 9503 90 til ét kontingent; af hensyn til en forenklet administration og på midlertidigt grundlag forekommer det dog hensigtsmæssigt særskilt for hver af de tre kategorier af legetøj at fastlægge de ensartede kvantitative kriterier, ifølge hvilke anmodninger om tilladelser kan imødekommes; enhver tilladelse, der er udstedt for en af de tre kategorier af legetøj, kan ligeledes anvendes for de øvrige kategorier;

det fremgår af de af medlemsstaterne meddelte oplysninger, at den samlede mængde af ansøgninger fra de traditionelle importører, hvad angår de varer, der er anført i bilag I til denne forordning, overstiger den del af kontingentet, der tillægges dem; disse ansøgninger må derfor imødekommes således, at der på de mængder, hver importør har indført i gennemsnit i referenceperioden, udtrykt i mængde eller i værdi, anvendes den ensartede nedsættelsessats, der er angivet i bilag I;

det fremgår af de af medlemsstaterne meddelte oplysninger, at den samlede mængde af ansøgninger fra de andre importører, hvad angår de varer, der er anført i bilag II til denne forordning, overstiger den del af kontingenter, der tillægges dem; disse ansøgninger bør derfor imødekommes således, at der på de mængder, hver importør har ansøgt om, inden for de grænser, der er omhandlet i forordning (EF) nr. 612/96, anvendes den ensartede nedsættelsessats, der er angivet i bilag II;

det fremgår af de af medlemsstaterne meddelte oplysninger, at, hvad angår de i bilag III til denne forordning anførte varer, er den samlede mængde af ansøgninger fra de andre importører mindre end den del af kontingenter, der tillægges dem; disse ansøgninger bør derfor inden for den maksimumsmængde, hver importør kan ansøge om som fastsat ved forordning (EF) nr. 612/96 imødekommes fuldt ud -

UDSTEDT FØLGENDE FORORDNING:

Artikel 1

For de varer, der er anført i bilag I til denne forordning, imødekommer de kompetente nationale myndigheder de ansøgninger om indførselstilladelse, der regelmæssigt indgives af de traditionelle importører, til den del eller den værdi, der følger af anvendelsen af den i bilag I angivne nedsættelsessats for hvert kontingent på gennemsnittet af hver importørs indførsel i årene 1992 og 1994.

Medfører anvendelsen af dette mængdekriterium, at der tildeles en større mængde eller værdi end den, der ansøges om, begrænses mængden eller værdien, til, hvad der er ansøgt om.

Artikel 2

For de varer, der er anført i bilag II til denne forordning, imødekommer de kompetente nationale myndigheder de ansøgninger om indførselstilladelse, der regelmæssigt indgives af andre importører end de traditionelle, til den del eller den værdi, der følger af anvendelsen af den i bilag II angivne nedsættelsessats for hvert kontingent på den mængde eller det beløb, importørerne har ansøgt, om, inden for de grænser, der er fastlagt ved forordning (EF) nr. 612/96.

Artikel 3

For de varer, der er anført i bilag III til denne forordning, imødekommer de kompetente nationale myndigheder de ansøgninger om indførselstilladelse, der regelmæssigt indgives af andre importører end de traditionelle, fuldt ud, inden for de grænser, der er fastlagt ved forordning (EF) nr. 612/96.

Artikel 4

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. maj 1996.

På Kommissionens vegne

Leon BRITTAN

Næstformand

(1) EFT nr. L 66 af 10. 3. 1994, s. 1.

(2) EFT nr. L 21 af 27. 1. 1996, s. 6.

(3) EFT nr. L 86 af 4. 4. 1996, s. 57.

(4) EFT nr. L 103 af 26. 4. 1996, s. 1.

BILAG I

Nedsættelsessats for den gennemsnitlige import i 1992 og 1994 (traditionelle importører)

>TABELPOSITION>

BILAG II

Nedsættelsessats for mængde/værdi, der anmodes inden for de maksimumsmængder, der er fastsat ved forordning (EF) nr. 612/96 (andre end de traditionelle importører)

>TABELPOSITION>

BILAG III

Varer, for hvilke indførselsansøgningerne kan imødekommes inden for de maksimumsmængder, der er fastsat ved forordning (EF) nr. 612/96 (andre end de traditionelle importører)

>TABELPOSITION>